Diari Oficial de la Generalitat Valenciana


Sumari del DOGV 7644, del 27-10-2015 (2015/8671)

ORDRE 17/2015, de 26 d'octubre, de la Conselleria d'Educació, Investigació, Cultura i Esport, per la qual es regulen les bases de les ajudes destinades als ajuntaments o entitats locals menors per fer efectiu el programa de gratuïtat dels llibres de text i material curricular dirigit a l'alumnat que curse ensenyaments obligatoris i formació professional bàsica als centres públics i privats concertats de la Comunitat Valenciana, i es convoquen les ajudes per al curs 2015-2016.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7644

Data del DOGV
:   27-10-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/8671


Data del document
:   26-10-2015

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

ORDRE 17/2015, de 26 d'octubre, de la Conselleria d'Educació, Investigació, Cultura i Esport, per la qual es regulen les bases de les ajudes destinades als ajuntaments o entitats locals menors per fer efectiu el programa de gratuïtat dels llibres de text i material curricular dirigit a l'alumnat que curse ensenyaments obligatoris i formació professional bàsica als centres públics i privats concertats de la Comunitat Valenciana, i es convoquen les ajudes per al curs 2015-2016. [2015/8671]  
PREÀMBUL  
  
L'article 27 de la Constitució Espanyola estableix el dret de tots a l'educació i assigna als poders públics l'obligació de garantir-lo. Actualment este dret a l'educació només pot entendre's en el sentit que l'educació ha d'aconseguir uns nivells alts de qualitat per a tot l'alumnat, independentment de les condicions socials, culturals i econòmiques de la família i de l'entorn.  
La Llei Orgànica 8/1985, de 3 de juliol, reguladora del dret a l'educació (BOE 04.07.1985) estableix que tots els espanyols tenen dret a una educació bàsica que els permeta el desenvolupament de la personalitat i la realització d'una activitat útil a la societat.  
La Llei Orgànica 2/2006, de 3 de maig, d'Educació, en l'article tercer estableix que l'Educació Primària i l'Educació Secundària Obligatòria constitueixen l'educació bàsica. Així mateix, determina en l'article quart que l'ensenyament bàsic és obligatori i gratuït per a totes les persones.  
L'article 3.10 de la Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la Millora de la Qualitat Educativa, estableix que els cicles de Formació Professional Bàsica seran d'oferta obligatòria i de caràcter gratuït.  
D'altra banda, l'apartat 2 de l'article 88 de l'esmentada Llei Orgànica 2/2006, estableix que les administracions educatives dotaran els centres dels recursos necessaris per a fer possible la gratuïtat en les ensenyances de caràcter gratuït.  
Així mateix, la comunitat educativa ve sol·licitant des de fa temps que la gratuïtat efectiva de l'ensenyament obligatori incloga la gratuïtat dels llibres de text i altres materials curriculars.  
La Generalitat té per objectiu aconseguir la plena efectivitat de la gratuïtat per a l'alumnat d'Educació Primària, Educació Especial, Educació Secundària Obligatòria i Formació Professional Bàsica, escolaritzat als centres públics i als centres privats concertats de la Comunitat Valenciana.  
Per això, la Generalitat inicia en el curs 2015-2016, el programa Xarxa de Llibres de Text de la Comunitat Valenciana, amb el fi de proporcionar de forma gratuïta llibres de text i altres materials curriculars a l'alumnat d'Educació Primària, Educació Especial, Educació Secundària Obligatòria i Formació Professional Bàsica en centres públics i centres privats concertats.  
El programa Xarxa de Llibres de Text de la Comunitat Valenciana té com a finalitat dotar els centres escolars d'un banc de llibres. A este efecte, l'alumnat acollit al programa Xarxa de Llibres de Text de la Comunitat Valenciana, una vegada conclòs el curs escolar, farà entrega dels llibres de text perquè puguen ser utilitzats per un altre alumnat en cursos successius. És objectiu també de l'esmentat programa desenvolupar i fomentar en l'alumnat actituds de respecte i ús responsable dels béns finançats amb fons públics.  
D'altra banda, l'Administració local ha dut a terme en algunes localitats programes de subvenció, a càrrec del seu pressupost, per a l'adquisició total o parcial de llibres de text i material curricular de l'alumnat escolaritzat als centres de la seua localitat.  
A fi d'aconseguir eficiència, rendibilització dels recursos públics i amb l'objectiu d'estendre la gratuïtat dels llibres de text a l'ensenyament obligatori, es considera convenient que totes les administracions públiques coordinen i unisquen les actuacions que estan realitzant en este aspecte.  
Per tot això, s- inicia el programa denominat Xarxa de Llibres de Text de la Comunitat Valenciana, per al curs 2015-2016, a través de la present convocatòria, dirigida als ajuntaments o entitats locals menors que vulguen participar en la creació de bancs de llibres als centres docents del seu municipi amb el fi que l'alumnat empadronat en el municipi corresponent, que estiga cursant l'Educació Primària, l'Educació Secundària Obligatòria o la Formació Professional Bàsica en centres públics o privats concertats, puga disposar de forma gratuïta de llibres de text o altres materials curriculars.  
Pel que s'ha exposat, fent ús de les atribucions que em confereix l'article 28 de la Llei 5/1983, de 30 de desembre, del Consell, i de les competències que m'assigna l'article 22 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i l'article 4 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta del director general de Centres i Personal Docent i de conformitat amb este projecte, i una vegada complits els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, i de conformitat amb el Consell Jurídic Consultiu de la Comunitat Valenciana,  
  
  
ORDENE  
  
Primer. Bases reguladores  
S'aproven les bases per les quals es regeix la present convocatòria, incloses com a annex I d'esta ordre.  
  
Segon. Convocatòria  
La Conselleria d'Educació, Investigació, Cultura i Esport, dins dels límits pressupostaris aprovats per a esta finalitat, convoca les ajudes dirigides als ajuntaments o entitats locals menors per a la gestió i finançament del programa Xarxa de Llibres de Text de la Comunitat Valenciana. El programa estarà dirigit a la creació d'un banc de llibres, en cada localitat, per a l'alumnat escolaritzat en centres públics i centres privats concertats que cursen Ensenyament Obligatori o Formació Professional Bàsica a la Comunitat Valenciana per al curs escolar 2015-2016.  
  
Este programa podrà estar cofinançat per la Generalitat, les diputacions provincials i els ajuntaments o entitats locals menors destinatàries d'estes ajudes. Les entitats locals gestionaran i col·laboraran aportant la part del finançament segons com determinen les bases reguladores de la convocatòria.  
Els llibres que formen part del banc local romandran, una vegada finalitzat el curs escolar, als centres docents on estiga escolaritzat l'alumnat durant el curs escolar 2015-16, i formaran part del banc de llibres per a ser utilitzats per un altre alumnat en anys acadèmics successius.  
L'alumnat que realitze el lliurament dels llibres de text o altres materials curriculars a la fi del curs escolar tindrà dret a ser beneficiari del banc de llibres de text per a cursos posteriors.  
  
Tercer. Finançament  
L'import global màxim de les ajudes serà de 34.203.304 euros, per a tot el curs escolar 2015-2016, amb el següent finançament:  
- Anualitat 2015: 21.923.891,00 ?. Esta quantitat es finançara amb càrrec de les aplicacions 12.30.85.335.64.1 línia de subvenció T0067, per import de 18.754.758,00 - i 04.69.92.930.79.3 Línia de subvenció T8126, per import de 6.280.000,00 ?.  
- Anualitat 2016: 96.666.227,00 ?, amb els mateixos imports i amb càrrec de les aplicacions pressupostàries establides en l'apartat anterior, tot condicionat a l'existència de crèdit adequat i suficient als pressupostos de la Generalitat per a l'exercici 2016.  
L'esmentat import podrà ser incrementat com a conseqüència d'una generació, una ampliació o una incorporació de crèdit, que no requerirà una nova convocatòria, de conformitat amb el que preveu l'article 58, apartat 2, lletra a punt quart, del Reglament de la Llei General de Subvencions.  
  
Quart. Lloc i termini de presentació de les sol·licituds  
1. Les instàncies es presentaran utilitzant mitjans electrònics, d'acord amb el que preveu el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
Les sol·licituds i la resta de documents que han d'aportar els ajuntaments o entitats locals menors les omplirà el representant de l'ajuntament utilitzant els mitjans electrònics facilitats pels servidors d'informació de la Generalitat, d'acord amb el model normalitzat que es facilite, de conformitat amb el que preveu el referit decret.  
  
2. La tramitació de la sol·licitud i la resta de documents que l'acompanyen, es realitzarà d'acord amb el que es dispose en el manual d'ajuda que estarà disponible en la pàgina web http://www.cece.gva.es.  
3. El termini per a la presentació de les sol·licituds serà de 15 dies hàbils a comptar de l'endemà de la publicació de l'ordre en el Diari Oficial de la Comunitat Valenciana. Amb la finalitat d'agilitzar l'abonament de les ajudes i atés que poden participar tots els ajuntaments o entitats locals menors que es presenten a esta convocatòria, es podran concedir les ajudes a través de successives resolucions. Es resoldrà per rigorós ordre d'entrada de les sol·licituds.  
  
Cinqué. Termini de resolució i notificació  
1. Per a la concessió de la subvenció o la seua denegació a les institucions que no complisquen els requisits previstos en l'ordre de convocatòria, l'òrgan instructor del procediment emetrà un informe de conformitat i elevarà al director general de Centres i Personal Docent la proposta de resolució, que resoldrà per delegació del conseller competent per raó de la matèria.  
L'òrgan instructor requerirà les entitats sol·licitants que no reunisquen els requisits o no hagen aportat els documents que s'assenyalen en les bases d'esta convocatòria perquè, en el termini màxim de 10 dies hàbils esmenen o acompanyen els documents preceptius, i en el cas que no procedisquen a això, es considerarà que desisteixen de la seua sol·licitud, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En tot cas, la denegació de la subvenció ha de ser motivada i les raons han de fer-se constar en la resolució de denegació.  
2. La resolució a què fa referència esta base ha de ser dictada i publicada en el termini màxim de sis mesos des de la finalització del termini de presentació de les sol·licituds. En el cas que transcorregut este termini no s'haja dictat cap resolució, les sol·licituds presentades es consideraran desestimades, sense perjuí de l'obligació de l'Administració de resoldre de conformitat amb allò que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu.  
  
L'esmentada resolució serà publicada en el Diari Oficial de la Comunitat Valenciana, de conformitat amb el que estableix l'article 18 de la Llei 38/2003, de 17 de novembre, General de Subvencions.  
  
Sisé. Documentació  
La sol·licitud haurà d'anar acompanyada de la documentació següent:  
1. Declaració responsable subscrita pel representant legal de l'ajuntament o entitat local menor de no estar incursa en cap de les prohibicions per a obtindre la condició de beneficiària que assenyala l'article 13 de la Llei 38/2003, de 17 de novembre, General de Subvencions.  
  
2. Certificat de l'acord del ple del ajuntament o entitat local menor o de l'acord de la junta de govern local en què s'incloga la sol·licitud d'ajuda que es pretén obtindre, a més del compromís de complir les obligacions que es deriven de la recepció de la subvenció. Este acord haurà d'incloure igualment el compromís de la corporació d'habilitar les oportunes partides pressupostàries per fer front a la seua part del finançament del programa, i especificar la part que aporta en l'exercici 2015 i en l'exercici 2016, o si s'aporta totalment en l'exercici 2016.  
  
3. Model de domiciliació bancària en què figure el compte de l'entitat local destinat a l'execució del programa de gratuïtat de llibres de text previst en esta convocatòria. El model de domiciliació bancària està disponible en la pàgina web http://www.cece.gva.es/subvencions o en l'Ordre 18/2011, de 17 de juny, de la Conselleria d'Economia, Hisenda i Ocupació, per la qual es regulen la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat (DOCV 6548, 21.06.2011).  
  
Seté. Política de la competència de la Unió Europea  
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, està exempta de notificació a la Comissió Europea perquè no és d'aplicació l'article 107, apartat 1, del Tractat de Funcionament de la Unió Europea, atés que les ajudes van dirigides a entitats que no exerceixen activitats econòmiques i, per tant, no afecten els intercanvis comercials entre els estats membres.  
  
  
DISPOSICIÓ ADDICIONAL  
  
Única. Delegació de competències  
Es delega en la Direcció General de Centres i Personal Docent la facultat de dictar les resolucions necessàries, amb la corresponent motivació, per tal de fer complir les bases de la present ordre.  
S'habilita la Direcció General de Centres i Personal Docent per a dictar les instruccions reguladores del programa.  
  
  
DISPOSICIONS FINALS  
  
Primera. Recursos  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta convocatòria, que posa fi a la via administrativa, els interessats podran interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indica a continuació:  
  
a) El recurs de reposició haurà d'interposar-se davant del conseller d'Educació, Investigació, Cultura i Esport, en el termini d'un mes a comptar des de l'endemà de publicar-se.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació o a partir de l'endemà del dia en què es notifique la resolució expressa del recurs de reposició o en què haja d'entendre's presumptament desestimat.  
  
  
Segona. Entrada en vigor  
La present ordre produirà efectes l'endemà de la seua publicació en el Diari Oficial de la Comunitat Valenciana.  
  
València, 26 d'octubre de 2015  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX I  
Bases reguladores  
  
Primera. Objecte de la subvenció  
1. Les ajudes econòmiques es destinaran al finançament del programa de gratuïtat de llibres de text i altres materials curriculars denominat Xarxa de Llibres de Text de la Comunitat Valenciana, per al curs escolar corresponent, dirigit a la creació de bancs de llibres i altres materials curriculars per l'alumnat d'Educació Especial i l'alumnat que curse l'Ensenyament Obligatori i la Formació Professional Bàsica als centres docents públics i privats concertats de la Comunitat Valenciana.  
  
2. Als efectes de les presents bases es podran finançar les següents adquisicions per a configurar els bancs de llibres de text i altres materials curriculars:  
- Llibres de text en format imprés.  
- Llibres de text digitals susceptibles de ser reutilitzats.  
- Material curricular destinat a ser utilitzar per l'alumnat, que duu a terme el currículum que estableix la normativa vigent de la Comunitat Valenciana.  
  
Segona. Import total i individual de l'ajuda  
L'import total de l'ajuda, que rebrà l'ajuntament, estarà en funció de l'alumnat empadronat en cada localitat i escolaritzat en centres públics i privats concertats.  
La quantia individual per alumne/a que participe en el programa per a la gratuïtat de llibres de text i material curricular dels ajuntaments o entitats locals menors que s'acullen a esta convocatòria serà com a màxim de 200 euros.  
  
Tercera. Entitats beneficiàries i requisits  
1. Podran acollir-se a esta convocatòria els ajuntaments o entitats locals menors de la Comunitat Valenciana que sol·liciten participar en el programa Xarxa de Llibres de Text de la Comunitat Valenciana, amb la finalitat de crear un banc de llibres que garantisca la gratuïtat dels llibres de text a tot l'alumnat, empadronat a la localitat a data de la publicació de la convocatòria, que estiga cursant Educació Primària, Educació Especial, Educació Secundària Obligatòria o Formació Professional Bàsica en centres públics o privats concertats de la Comunitat Valenciana.  
Es podran concedir les ajudes de la present convocatòria a tots els ajuntaments o entitats locals menors que complisquen els requisits establits en estes bases reguladores i no caldrà la inclusió de criteris de priorització de les ajudes.  
2. Podran rebre subvenció per la present convocatòria els ajuntaments o entitats locals menors que complisquen els requisits següents:  
a) Cofinançar el programa amb una aportació màxima de 66,66 euros per alumna o alumne empadronat a la seua localitat que curse els ensenyaments indicats en l'apartat anterior.  
b) No estar inclòs en les causes d'inhabilitació i prohibició per a ser beneficiari de la subvenció que regula l'article 13 de la Llei 38/2003, de 17 de novembre, General de Subvencions.  
3. Els ajuntaments o entitats locals menors que ja tenen banc de llibres, o que han donat ajudes parcials o totals per a esta finalitat, també podran participar en esta convocatòria aportant la justificació que acredite les despeses realitzades amb esta finalitat per al curs escolar corresponent.  
  
Quarta. Obligacions de les entitats beneficiàries  
Són obligacions de les entitats beneficiàries les següents:  
1. Gestionar les aportacions de la Generalitat i les diputacions, i establir el procediment oportú per a portar a terme l'objecte d'esta convocatòria i realitzar els pagaments necessaris per a la constitució del banc de llibres i altres materials curriculars. Els pagaments es realitzaran una vegada presentats els justificants que acrediten que els pares, mares, tutors legals dels alumnes o els centres que es determinen en esta convocatòria han efectuat la compra de llibres de text i altres materials curriculars per al curs escolar corresponent, que passaran a formar part del banc de llibres custodiat en el centre on estiguen matriculats.  
2. Portar un compte separat i exclusiu de la subvenció concedida.  
  
3. Finançar el percentatge que ha d'assumir l'ajuntament.  
4. Conservar els documents justificatius i presentar un certificat, per part de l'òrgan competent de l'ajuntament, de l'aplicació dels fons rebuts.  
5. Comunicar a la Conselleria d'Educació, Investigació, Cultura i Esport l'obtenció d'altres ajudes o ingressos per a la mateixa finalitat.  
  
6. Sotmetre's a les actuacions de comprovació i control financer que efectue l'òrgan concedent o qualssevol altres actuacions de comprovació i control financer que puguen dur a terme els òrgans de control competents, per a la qual cosa hauran d'aportar tota la informació que se'ls requerisca en l'exercici d'estes actuacions, d'acord amb el que estableixen l'article 46 de la Llei 38/2003, de 17 de novembre, General de Subvencions, i el capítol III del títol X de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
7. Justificar davant de l'òrgan concedent el compliment dels requisits i de les condicions, així com la realització de l'activitat i el compliment de la finalitat que determinen la concessió o el gaudi de la subvenció, de la forma i en el termini establit en les bases d'esta convocatòria.  
  
  
Cinquena. Procediment per a la constitució del banc de llibres i altres materials curriculars  
1. El banc de llibres i altres materials curriculars es crearà mitjançant la compra, per part dels ajuntaments o entitats locals menors, dels llibres als pares/mares o tutors legals de l'alumnat d'Educació Obligatòria i Formació Professional Bàsica, empadronat al municipi, que curse els estudis en centres públics i centres privats concertats de la Comunitat Valenciana.  
2 L'alumnat que es trobe cursant els estudis en una localitat diferent de la del seu empadronament, rebrà l'ajuda, de l'ajuntament on figura empadronat. Els llibres formaran part del banc de llibres que custodiarà el centre on està escolaritzat.  
3 Una vegada finalitzat el curs escolar corresponent, les mares i pares o tutors legals de l'alumnat participant en el Programa Xarxa de Llibres de Text de la Comunitat Valenciana lliuraran, al centre on l'alumnat curse els estudis, els llibres de text i altres materials curriculars, els quals formaran part del banc de llibres i podran ser utilitzats per altres alumnes en els cursos posteriors. Els llibres hauran d'estar en bon estat de conservació per al seu ús futur i no tindre senyals de deteriorament. L'incompliment d'estes obligacions impedirà participar en el programa per al curs següent.  
4. Els llibres seran propietat de la Administració local que ha participat en este programa i seran custodiats i gestionats pels centres educatius corresponents.  
  
Sisena. Alumnat participant en el programa Xarxa de Llibres de Text de la Comunitat Valenciana  
Podrà participar en el programa Xarxa de Llibres de Text de la Comunitat Valenciana l'alumnat d'Educació Especial, Educació Obligatòria i Formació Professional Bàsica dels centres públics i centres privats concertats de la Comunitat Valenciana.  
Les mares i pares, representats o tutors legals de l'alumnat que participe en el programa estaran obligats a:  
1. Presentar els justificants de compra o còpia confrontada de la factura per compres de llibres de text i altre material curricular per al curs corresponent, efectuades durant l'exercici pressupostari en què es publique la convocatòria, segons el que es determina a continuació:  
La justificació s'efectuarà per mitjà de la presentació de factures o documents de valor probatori equivalent, amb validesa en el tràfic jurídic mercantil o eficàcia administrativa.  
Els justificants hauran de contindre, com a mínim, el nivell de detall perquè puguen ser considerats vàlids, i inclouran: NIF/CIF del proveïdor, núm. de factura, data, adreça, relació nominal dels productes adquirits, amb el preu.  
Si l'alumnat ha comprat els llibres a través de l'AMPA, esta presentarà en el municipi o municipis on estiga empadronat l'alumnat la factura o factures globals de la empresa proveïdora. L'AMPA emetrà un document justificatiu individualitzat, amb les dades de l'alumne/a, import, relació de llibres adquirits i dades de la factura o factures globals en les quals estan inclosos (segons el model que serà facilitat per l'Administració). Este document serà el que presentaran les persones interessades en l'ajuntament als efectes del cobrament de les ajudes.  
  
2. S'ha de procurar un ús adequat i acurat dels llibres de text amb la finalitat de reintegrar-los en acabar el curs escolar i configurar el banc de llibres.  
Excepcionalment, per les seues característiques, els centres CAES i els centres d'Educació Especial que, per haver participat en anteriors convocatòries de la Conselleria d'Educació, Investigació, Cultura i Esport, ja disposen de banc de llibres, podran adquirir i reposar, en nom dels alumnes, els llibres de text que consideren necessaris per augment de matrícula, per no estar en bon ús o per pèrdua d'exemplars, que requerirà certificat del centre, i presentar la factura a l'ajuntament.  
  
També, excepcionalment, en aquells casos d'alumnat que està escolaritzat en centres públics o privats concertats no previstos en el paràgraf anterior, i que per les seues condicions socioeconòmiques no dispose de recursos suficients per efectuar la compra dels llibres, amb certificat dels serveis socials de l'ajuntament, el centre podrà fer directament la compra, en nom dels/de les alumnes, i presentar la factura a l'ajuntament.  
  
Setena. Finançament  
1. El programa podrà estar cofinançat per la Generalitat, les diputacions provincials, i pels ajuntaments o entitats locals menors de la Comunitat Valenciana que hi participen.  
2. El finançament global de les ajudes, per al curs escolar, serà de fins a 200 euros per cada alumne o alumna, amb càrrec als pressupostos de la Generalitat, dels ajuntaments o entitats locals menors beneficiaris, i en el seu cas, de les diputacions provincials. Les ajudes seran, en tot cas, cofinançades a parts iguals.  
a) L'aportació de la Generalitat serà d'un màxim de 66,68 euros per cada alumne o alumna, que es lliurarà als ajuntaments o entitats locals menors beneficiaris en dues fases:  
Primera fase. La quantitat de 33,34 euros per cada alumna o alumne, empadronat al municipi, d'acord amb la informació que consta en les bases de dades de la Conselleria d'Educació, Investigació, Cultura i Esport, que estiga cursant Educació Primària, Educació Especial, Educació Secundària Obligatòria o Formació Professional Bàsica en centres públics o privats concertats, en el primer quadrimestre del curs escolar, una vegada resolta la convocatòria.  
Segona fase. La quantitat de fins a 33,34 euros, prèvia justificació de les despeses realitzades i una vegada que s'haja comprovat la conformitat, al final del curs escolar, de l'entrega dels llibres de text i altres materials curriculars que són objecte de la subvenció per tal de passar a formar part del banc de llibres.  
A este efecte, la Direcció General de Centres i Personal Docent de la Conselleria d'Educació, Investigació, Cultura i Esport establirà un procediment per a la comprovació dels lliuraments de conformitat dels llibres de text i altres materials curriculars.  
b) L'aportació total de 66,66 euros per cada alumne o alumna corresponent a les diputacions provincials podrà ser lliurada directament als ajuntaments o entitats locals menors. El lliurament es farà en dues fases, en els mateixos termes indicats en l'apartat anterior. No obstant això, també podran ser lliurades a través de la present convocatòria, en el cas que les diputacions transferisquen a la Generalitat la part corresponent del seu finançament al programa i s'incrementen els crèdits pressupostaris indicats en l'article tercer d'esta ordre.  
  
En el cas que les diputacions lliuren directament als ajuntaments o entitats locals menors la seua aportació, la quantia i els ajuntaments o entitats locals menors beneficiaris coincidiran amb la resolució que la Direcció General de Centres i Personal Docent dicte en la present convocatòria.  
c) Les diputacions, per a la primera fase, podran aportar també la quantitat corresponent al finançament dels ajuntaments o entitats locals menors. En este cas, els ajuntaments o entitats locals menors que s'adherisquen al programa Xarxa Llibres de Text de la Comunitat Valenciana ho sol·licitaran, i aportaran en la segona fase el total del seu cofinançament.  
d) Una vegada rebudes les aportacions de la primera fase, tant de la Generalitat com de les diputacions, els ajuntaments o entitats locals menors abonaran a l'alumnat la quantia de 100 euros, en concepte de compra dels llibres de text o altres materials curriculars, quan les mares i pares, representants legals, tutors de l'alumnat o centres escolars presenten la justificació de la despesa, d'acord amb el que disposa la base reguladora sisena. En el cas que la despesa siga menor de 100 euros, únicament es podrà abonar la quantia pel valor justificat.  
  
No obstant això, la quantitat que abonarà l'ajuntament en la primera fase serà inferior a 100 euros, en el cas que la seua aportació, en esta fase, siga menor a 33,33 euros per cada alumne/a, o en el cas que les diputacions no hagen aportat al programa la seua part de cofinançament.  
Si els ajuntaments o entitats locals menors no han aportat, en la primera fase, la totalitat de la seua part, la quantitat pendent l'hauran d'aportar en la segona fase.  
La quantitat restant de la segona fase, fins a completar l'import de les factures presentades i fins un màxim de 200 euros de l'ajuda total, per cada alumne/a s'abonarà en finalitzar el curs escolar, prèvia entrega dels llibres de text objecte de finançament i recepcionats de conformitat.  
  
  
Huitena. Òrgan instructor del procediment  
L'òrgan encarregat de l'ordenació i instrucció del procediment serà el Servei de Títols, Beques i Ajudes a l'Estudi, el qual acordarà totes les actuacions necessàries per a verificar el compliment dels requisits establits per optar a la subvenció i el procediment d'esmena d'errades. Es requerirà les entitats sol·licitants que no reunisquen els requisits o no hagen aportat els documents que s'assenyalen en les bases d'esta convocatòria perquè, en el termini màxim de 10 dies hàbils, esmenen o acompanyen els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Novena. Resolució de la convocatòria  
Es delega en la Direcció General de Centres i Personal Docent la facultat de concedir o denegar estes ajudes i se l'autoritza perquè dicte les resolucions i instruccions necessàries per a l'execució d'esta ordre.  
  
Es delega en la Direcció General de Centres i Personal Docent la facultat de dictar les resolucions, si és el cas, dels expedients de reintegrament de la subvenció que siguen pertinents, i se l'autoritza per a l'ampliació dels terminis de presentació d'instàncies i justificacions, quan es considere aconsellable per al desplegament i l'execució d'esta ordre, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Deu. Justificació de les quantitats rebudes pels ajuntaments o entitats locals menors  
1. La justificació de la subvenció concedida es farà per mitjà de la presentació d'un certificat de la secretaria o intervenció de l'entitat local en què conste:  
a) Una relació de la totalitat dels ingressos i despeses generades per la gestió del programa Xarxa de Llibres de Text de la Comunitat Valenciana.  
b) El depòsit i la custòdia dels justificants originals en la intervenció i tresoreria del ajuntament o entitat local menor, a disposició de les comprovacions i els requeriments que siguen necessaris per part dels òrgans gestors de la Conselleria d'Educació, Investigació, Cultura i Esport.  
  
En cap cas no es podrà abonar una quantia superior a la diferència entre el total d'ingressos i el total de despeses que s'haja justificat.  
2. La justificació de la subvenció, en els termes descrits en l'apartat anterior, es realitzarà en un termini màxim d'un mes a partir de la finalització del curs escolar. La justificació de la subvenció ha de fer-se d'acord amb les instruccions que estaran a disposició dels interessats en la pàgina web de la Conselleria d'Educació, Investigació, Cultura i Esport.  
  
Onze. Compatibilitat per a rebre ajudes dirigides a la mateixa finalitat  
  
Estes ajudes són compatibles amb les concedides per altres administracions públiques o entitats privades destinades a la mateixa finalitat, de conformitat amb el que preveu la legislació en matèria de subvencions, sempre que la seua suma no supere el cost de l'activitat subvencionada.